HR Službeni list Europske unije C 70/7

Objava zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2016/C 70/04)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

ZAHTJEV ZA ODOBRENJE MANJE IZMJENE

Zahtjev za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća (2)

„MONTASIO”

EU br.: IT-PDO-0117-01380 – 2.10.2015.

ZOI ( X ) ZOZP ( ) ZTS ( )

1. Skupina koja podnosi zahtjev i legitiman interes

Ime: Consorzio per la tutela del Formaggio Montasio Adresa: Vicolo Resia, 1/2 33033 Codroipo (UD) ITALIA Tel. +39 0432912052 Adresa e-pošte: info@formaggiomontasio.net

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena (izmjene)

— ☒ Opis proizvoda — ☐ Dokaz podrijetla — ☒ Metoda proizvodnje — ☐ Povezanost — ☐ Označivanje — ☐ Ostalo (treba navesti)

4. Vrsta izmjene/izmjena

— ☐ Izmjena specifikacije proizvoda registriranog ZOI-a ili ZOZP-a koja se smatra manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i ne zahtijeva izmjenu objavljenog jedinstvenog dokumenta. — ☒ Izmjena specifikacije proizvoda registriranog ZOI-a ili ZOZP-a koja se smatra manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i zahtijeva izmjenu objavljenog jedinstvenog dokumenta. — ☐ Izmjena specifikacije proizvoda registriranog ZOI-a ili ZOZP-a koja se smatra manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, za koju nije objavljen jedinstveni dokument (ili istovrijedan dokument). — ☐ Izmjena specifikacije proizvoda registriranog ZTS-a koja se smatra manjom izmjenom u skladu s člankom 53. stavkom 2. četvrtim podstavkom Uredbe (EU) br. 1151/2012.

5. Izmjena (izmjene)

Opis proizvoda

Kako bi se uklonile nejasnoće za potrošače i za prodajna mjesta, dodano je poslovno razvrstavanje u okviru kojega se na transparentniji i jasniji način navode različite faze zrenja.

Sadašnji tekst glasi: „Sir ‚Montasio’ može se stavljati na tržište cijel ili u komadima nakon minimalnog razdoblja zrenja od 60 dana.”

Izmijenjen tekst glasi: „Sir ‚Montasio’ može se stavljati na tržište cijel ili u komadima nakon minimalnog razdoblja zrenja od 60 dana.

Sir ‚Montasio’ može se stavljati na tržište s oznakom ‚fresco’ (svježi sir) nakon minimalnog razdoblja zrenja od 60 dana; s oznakom ‚mezzano’ (poluzreli sir) nakon minimalnog razdoblja zrenja od 120 dana; s oznakom ‚stagionato’ (zreli sir) nakon minimalnog razdoblja zrenja od deset mjeseci; s oznakom ‚stravecchio’ (ekstra zreli sir) nakon minimalnog razdoblja zrenja od 18 mjeseci.”

Metoda proizvodnje

Dodana je izričita napomena o uporabi stoke dobivene križanjem pasmina.

Sadašnji tekst glasi: „Glavne pasmine koje se uzgajaju jesu Bruno Alpina, Pezzata Rossa Italiana i Pezzata Nera.”

Izmijenjen tekst glasi: „Glavne pasmine koje se uzgajaju na zemljopisnom području proizvodnje jesu Bruno Alpina, Pezzata Rossa Italiana i Pezzata Nera te pasmine dobivene njihovim križanjem.”

U pogledu unosa hrane uklonjen je raspon udjela žitarica, suhog i zelenog krmiva i silaže i zamijenjen je minimalnim udjelom. Proizvođačima je time omogućeno racionalnije upravljanje stočnim fondom, a nadzornom tijelu učinkovitije praćenje usklađenosti sa zahtjevom.

Uklanjanje najvećeg dopuštenog postotka krme u stočnoj hrani posebno omogućuje prehranu krava u kasnoj fazi laktacije isključivo krmom. To je uobičajena praksa u uzgoju stoke, a svrha joj je olakšavanje suhostaja i prilagodba hrane smanjenim prehrambenim potrebama krava u razdoblju nakon laktacije.

Sadašnji tekst glasi: „Najveći dio bruto težine hrane za krave, 75 % do 85 %, sastoji se od žitarica, suhog i zelenog krmiva i silaže. Preostalih 15 % do 25 % bruto težine čine koncentrirano krmivo i proteinske pogače. Uporaba mineralnih i vitaminskih dodataka je dopuštena. Najmanje 60 % hrane dolazi iz zemljopisnog područja.”

Izmijenjen tekst glasi: „Najmanje 60 % hrane za krave (bruto masa) čine žitarice, suho i zeleno krmivo i silaža. Preostali dio čine koncentrirano krmivo i/ili proteinske pogače. Uporaba mineralnih i vitaminskih dodataka je dopuštena. Najmanje 60 % hrane dolazi iz zemljopisnog područja.”

JEDINSTVENI DOKUMENT

„MONTASIO”

EU br.: IT-PDO-0117-01380 – 2.10.2015.

ZOI ( X ) ZOZP ( )

1. Naziv

„Montasio”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1 Vrsta proizvoda

Razred 1.3. Sirevi

3.2 Opis proizvoda na koji se odnosi naziv iz točke 1.

„Montasio” je sir proizveden od kravljeg mlijeka, srednjeg ili dugog razdoblja zrenja, cilindričnog oblika, ravnih ili gotovo ravnih rubova, ravnih ili lagano ispupčenih strana. Proizvodi se od nepasteriziranog mlijeka i isključivo na bazi prirodnih mliječnih starter-kultura ili dopuštenih enzima. Zrenje traje najmanje 60 dana, a sadržaj vlage kontrolira se uzimanjem uzoraka 10. i 60. dana zrenja. Šezdesetog dana zrenja sir ZOI „Montasio” mora imati sljedeće karakteristike: najviši sadržaj vlage 36,72 %; mast u suhoj tvari: najmanje 40 %; težina: 6 – 8 kg; promjer: 30 – 35 cm; rub: najviše 8 cm; kora: glatka, pravilna i elastična; tijelo: kompaktno s mjestimičnim rupama; boja: prirodna, pomalo slamnato žuta; aroma: osebujna; okus: ugodan do pikantan kada se radi o siru „Montasio” s dugotrajnim zrenjem.

Sir ZOI „Montasio” može se stavljati na tržište s oznakom „fresco” (svježi sir) nakon minimalnog razdoblja zrenja od 60 dana; s oznakom „mezzano” (poluzreli sir) nakon minimalnog razdoblja zrenja od 120 dana; s oznakom „stagionato” (zreli sir) nakon minimalnog razdoblja zrenja od deset mjeseci ili s oznakom „stravecchio” (ekstra zreli sir) nakon minimalnog razdoblja zrenja od 18 mjeseci.

3.3 Hrana za životinje (samo za proizvode životinjskog podrijetla) i sirovine (samo za prerađene proizvode)

Sir ZOI „Montasio” proizvodi se od mlijeka dobivenog sa stočarskih gospodarstava koja se nalaze na proizvodnom području. Glavne pasmine koje se uzgajaju na zemljopisnom području proizvodnje jesu Bruno Alpina, Pezzata Rossa Italiana i Pezzata Nera te pasmine dobivene njihovim križanjem. Ne dodaju se nikakvi konzervansi i nije dopuštena nikakva termička obrada, izuzev hlađenja do najniže temperature od 4 °C.

Najmanje 60 % hrane za krave (bruto masa) čine žitarice, suho i zeleno krmivo i silaža. Preostali dio čine koncentrirano krmivo i/ili proteinske pogače. Uporaba mineralnih i vitaminskih dodataka je dopuštena. Najmanje 60 % hrane dolazi iz zemljopisnog područja.

Zabranjena je uporaba hrane čije djelovanje prema tradiciji proizvodnje sira ne omogućuje zgrušavanje, poput krmiva s močvarnog područja ili onog koje raste uz prometnice s gustim prometom. Nije dopuštena uporaba ni povrća, voća i uljane repice niti nusproizvoda dobivenih preradom riže, brašna životinjskog podrijetla, industrijske hrane koja se upotrebljava u medicinske svrhe, svježe, mokre ili silirane pulpe repe, nusproizvoda u proizvodnji piva ili destiliranih proizvoda, silaže (osim sjenaže i krmnog kukuruza) te fermentiranih tvari dobivenih industrijskom preradom voća, repe, piva i destiliranih proizvoda.

3.4 Posebni proizvodni postupci koji se moraju provesti na određenom zemljopisnom području

Cjelokupan proces proizvodnje (uzgoj goveda i proizvodnja mlijeka, zgrušavanje, obrada gruša, izlijevanje u kalupe, cijeđenje, soljenje i zrenje sira) mora se provoditi na ograničenom području određenom u točki 4.

3.5 Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6 Posebna pravila za označivanje proizvoda na koji se odnosi registrirani naziv

Proizvod se označava odmah nakon proizvodnje, u posebnom kalupu na kojem je navedena šifra proizvođača, kratica provincije i datum proizvodnje (godina, mjesec, dan). Oznaka ZOI „Montasio” sastoji se od poprečnog natpisa imena „Montasio”, okrenutog naizmjence pravilno i naopako (slika 1.).

Ta se oznaka izvornosti stavlja na sve proizvode, neovisno o tome jesu li poljoprivredna gospodarstva članovi zadruge ili nisu, pod uvjetom da je proizvod proizveden u skladu s proizvodnim specifikacijama.

Slika 1.

Logotip oznake izvornosti sastoji se od stiliziranog velikog slova „M” ispod kojeg je napisana riječ „MONTASIO”. Pri umnožavanju znaka treba uvijek upotrebljavati tip slova „HORATIO”. Znak mora biti u skladu s razmjerima prikazanima na slici 2. (npr. 8 cm širine naspram 6 cm visine).

Slika 2.

Kada se cjelokupni proizvodni postupak – od proizvodnje mlijeka do zrenja u trajanju od minimalno 60 dana – odvija na proizvodnom području sira ZOI „Montasio”, koje se u skladu s važećim nacionalnim zakonodavstvom smatra planinskim područjem, na naljepnici proizvoda može stajati izraz „planinski proizvod”. U tom će slučaju naljepnica s natpisom „PDM” (kratica za „prodotto della montagna” ili planinski proizvod) biti stavljena na bočni dio kore.

Consorzio per la Tutela del Formaggio Montasio može na zahtjev bilo kojeg proizvođača, bez obzira na to je li član zadruge ili nije, na sir ZOI „Montasio” s vremenom zrenja preko 100 dana, nakon što ga je prethodno provjerio, vrućim žigom utisnuti znak oznake izvornosti na bočni dio kore predviđen u tu svrhu (slika 2.).

4. Sažeta definicija zemljopisnog područja

Proizvodno područje sira ZOI „Montasio” obuhvaća sljedeća područja: Furlanija-Julijska krajina: cijelo područje; Veneto: cijelo područje provincija Belluno i Treviso te jedan dio područja provincija Padova i Venecija, s granicama određenima kako slijedi: „od sjecišta granice između provincije Treviso i provincije Padova do autoceste Serenissima. Nastavlja se uzduž te linije autoceste do mosta na rijeci Brenta i zatim uz korito rijeke do njezina ušća”.

5. Povezanost sa zemljopisnim područjem

Prirodni faktori povezani su s klimatskim uvjetima proizvodnog područja u kojem se uglavnom nalaze planine i njihova podnožja, gdje stoka i dalje ide na planinsku ispašu i ispašu u nizinama, što utječe na kvalitetu krmiva koje se upotrebljava za prehranu muznih krava.

Sir „Montasio” dodan je 1773./1775. na cjenik tržnica u gradovima San Daniele i Udine. To potvrđuje prodaju sira „Montasio” i dokazuje da se sir nije proizvodio isključivo lokalno ili za vlastite potrebe. O tijesnoj vezi između sira „Montasio” i proizvodnog područja svjedoči činjenica da je proizvodnja tog sira imala snažan utjecaj na razvoj proizvodnih zadruga. Sir „Montasio” i specifična proizvodna tehnologija brzo su se proširile u Furlaniju i istočni dio pokrajine Veneto (tako da je šezdesetih godina bilo 650 sirana) – što zbog ljudskih, što zbog strukturnih faktora (pojava zadružnih sirana ili osnivanje škole za obrazovanje tehničara za proizvodnju sira), a i zbog samog okoliša u kojem se prvotno razvila ova tehnologija.

U pogledu karakteristika proizvodnog područja, obilne padaline u proljeće i jesen oduvijek obilježavaju istočni dio Italije, a to pogoduje rastu trava i uzgoju žitarica (pšenica i ječam), koje su temelj prehrane muznih krava. Uzgoj kukuruza i uporaba kukuruza kao svježe ili silažne hrane s vremenom su također dobili na važnosti. U posljednjih se nekoliko godina na proizvodnom području proširio i uzgoj soje kao proteinskog dodatka.

Osnovna je karakteristika sira „Montasio” izvanredna sposobnost zrenja tijekom srednje dugog/dugog razdoblja. U paleti domaćih sireva „Montasio” je uvršten među sireve polutvrde konzistencije, no budući da može zreti do 36 mjeseci, svrstava se i u kategoriju rijetkih sireva s dugim vremenom zrenja.

Druga je karakteristika sira „Montasio” njegova veličina.

Pored toga, u specifikacijama koje se odnose na sir ZOI „Montasio” i dalje postoji zabrana pasterizacije mlijeka te se na taj način, koliko je god moguće, održava spontani rast bakterija u mlijeku proizvedenom na proizvodnom području.

Prikladnost sira za srednje dugo/dugo razdoblje zrenja rezultat je „meke” tehnologije, naime upotrebljavaju se male količine mliječnih enzima (otprilike 1 %), mlijeko se zagrijava na niskim temperaturama (između 42 °C i 48 °C), cijeđenjem i prešanjem postiže se srednje tvrda konzistencija sira, a sadržaj vlage nakon dva mjeseca (koji odgovara najnižem postotku potrebnom za stavljanje u prodaju) iznosi otprilike 36 %.

Okruženje u kojem je nastao sir „Montasio” ima mikrobiološke karakteristike pogodne za njegov razvoj i širenje. Sir „Montasio” karakterizira prisutnost termofilne mikrobne flore zbog čega je oduvijek bio jedinstven među ostalim sirevima. Može se konzumirati svjež (budući da se proizvodi od nepasteriziranog mlijeka, potrebno je razdoblje zrenja od najmanje dva mjeseca), ali može i zreti do 36 mjeseci, zbog čega je to sir koji s vremenom mijenja svoja organoleptička svojstva, konzistenciju, okus i miris, upravo zbog bakterija koje su prirodno prisutne na travnjacima/pašnjacima i u krmi proizvodnog područja.

Nakon dva mjeseca zrenja „Montasio” je polutvrdi sir blagog okusa koji podsjeća na mlijeko od kojeg je dobiven. Kako se vrijeme zrenja produljuje i tvari se koncentriraju, „Montasio” poprima snažniji i pomalo pikantan okus, a njegova je konzistencija tvrđa i sipkija.

Uslijed poboljšanja načina uzgoja stoke, učinkovitijeg uzgoja poljoprivrednih kultura i uvođenja boljih higijenskih metoda mužnje, pokazalo se potrebnim obogatiti mlijeko mikroorganizmima sirarske kulture koji su korisni za proizvodnju sira „Montasio”. Tako su se počeli upotrebljavati mliječne starter-kulture i mliječni enzimi (bogati kokima i siromašni bacilima) iz mlijeka s proizvodnog područja i zatim se ta praksa proširila.

Upućivanje na objavu specifikacije

(članak 6. stavak 1. drugi podstavak ove Uredbe)

Pročišćeni tekst specifikacije dostupan je na sljedećem web-mjestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Qualità e sicurezza” (Kvaliteta i sigurnost) u gornjem desnom kutu zaslona te potom „Disciplinari di Produzione all’esame dell’UE” (Specifikacije podnesene na razmatranje EU-u).

(1) SL L 179, 19.6.2014., str. 17.

(2) SL L 343, 14.12.2012., str. 1.